**A MAGYAR KÖNYVVIZSGÁLÓI KAMARA**

**SZAKMAI MINŐSÍTŐ VIZSGASZABÁLYZATA**

A kamara elnöksége jóváhagyta 2015. november 20-án

Hatályba lépett a közfelügyeleti hatóság jóváhagyását követően 2016. február 3-án.

Módosítva 2018. november 23-án.

(Aláhúzással, illetve áthúzással jelölve a kamara 2018. november 23-i elnökségi ülésén jóváhagyott módosítások)

A Magyar Könyvvizsgálói Kamaráról, a könyvvizsgálói tevékenységről, valamint a könyvvizsgálói közfelügyeletről szóló 2007. évi LXXV. törvény (a továbbiakban: Kkt.) 50. §-ának (8) bekezdésében kapott felhatalmazás alapján a Magyar Könyvvizsgálói Kamara (a továbbiakban: Kamara) a szakmai minősítő vizsga tartalmi követelményeiről, eljárási és értékelési szabályairól a következő szakmai minősítő vizsgaszabályzatot alkotja:

**I. fejezet**

**A szakmai minősítő vizsga**

**1.** A Kkt. 50. § (2) bekezdésének c) pontja értelmében kérelem alapján minősítést a kamarai tag könyvvizsgáló akkor kaphat, ha igazolja, hogy a kérelem benyújtását megelőző 5 éven belül legalább 3 éven át jogszabályi kötelezettségen alapuló könyvvizsgálói tevékenységet végzett és sikeresen teljesítette az adott minősítésre előírt szakmai minősítő vizsgát.

**2.** Szakmai minősítő vizsga az alábbi minősítések megszerzése érdekében tehető:

1. IFRS;
2. pénzügyi intézményi;
3. befektetési vállalkozási;

d) pénztári;

e) biztosítói;

f) költségvetési, valamint

g) kibocsátói

minősítés.

A b-e) és g) pont szerinti minősítések esetén a szakmai minősítő vizsga sikeres teljesítése a minősítés megadásának kötelező feltétele. ~~A 2015. szeptember 1-jét megelőzően benyújtott kérelem alapján e minősítést szerző könyvvizsgálók esetében a szakmai minősítő vizsga teljesítésének végső határideje 2017. december 31-e.~~

**3.** Az egyes szakmai minősítő vizsgák tartalmi követelményeit jelen szabályzat mellékletei tartalmazzák.

**4.** Az egyes minősítő vizsgák anyagát képező témakörök és a felkészüléshez felhasználható szakirodalmak felsorolását a Kamara honlapján évente aktualizálva közéteszi.

**5.** A szakmai minősítő vizsga díjköteles. A vizsga mindenkori díját a Kamara elnöksége állapítja meg és azt a Kamara honlapján közzéteszi.

**6.** A szakmai minősítő vizsga követelményeinek teljesítéséről igazolást a Kamara oktatási bizottsága (a továbbiakban: bizottság) ad. Az igazolást a bizottság elnöke és a minősítő vizsgát lefolytató vizsgabizottság elnöke írja alá.

**II. fejezet**

**A szakmai minősítő vizsgára jelentkezés**

**7.** A szakmai minősítő vizsga letételét kérelmezni kell, melynek során a bizottság jár el. A szakmai minősítő vizsga letétele iránti kérelem a vizsgajelentkezési lap megküldésével, vagy elektronikus úton~~, a kamara honlapján e célra biztosított felületen keresztül~~ terjeszthető elő a vizsga időpontjának megjelölésével, legalább a vizsgát megelőző 30 nappal. A kérelmezési eljárás díjmentes.

**8.** Szakmai minősítő vizsgára jelentkezhet valamennyi kamarai tag könyvvizsgáló, aki a jelen szabályzat 5. pontjában meghatározott vizsgadíjat megfizette.A feltételek teljesítése esetén a vizsga letétele nem tagadható meg.

**9.** A vizsgadíjat a vizsgára jelentkezéskor a kamara központi számlájára kell megfizetni. A kamara a minősítő vizsga szervezésével és a vizsgáztatással kapcsolatos feladatokat a befizetett díjtételekből finanszírozza.

**III. fejezet**

**A vizsgáztatás rendszere**

**10.** A szakmaiminősítő vizsga két részből (írásbeli és szóbeli vizsga) áll, kivéve a jelen szabályzat 2. b-e) és g) pontja szerinti minősítéseket, melyek esetén a szakmai minősítő vizsga csak írásbeli részből áll.

**11.** Az egyes minősítésekhez kapcsolódó szakmai minősítő vizsgák időpontjait a bizottság legalább 60 nappal a vizsga előtt kijelöli és a kamara honlapján közzéteszi úgy, hogy évente legalább egy ~~kettő~~-vizsgaidőpontot jelöl ki. Az írásbeli és a szóbeli részvizsgák időpontjait úgy kell megadni, hogy a szóbeli vizsga időpontját az írásbeli vizsga időpontját követő 15 munkanapon belül kell kijelölni.

**12.**Amennyiben a kamarai tag könyvvizsgáló a vizsga letételére engedélyt kapott, de az írásbeli vagy szóbeli vizsgán nem jelent meg, a vizsgát – a jelen szabályzat 14. pontjában meghatározott kivétellel – csak ismételt jelentkezés esetén kezdheti meg újból. Ebben az esetben a jelenléti íven, illetve az osztályozó íven a neve mellett a „nem jelent meg” bejegyzés szerepel. A vizsga lemondására nincs lehetőség, a mulasztás igazolása a jelen szabályzat 14. pontjának előírásai szerint történhet.

**13.**Amennyiben a kamarai tag a sikeres írásbeli vizsgát követően nem jelent meg a szóbeli vizsgán, a jelen szabályzat 7. pontjának figyelembe vételével újra kell kérelmeznie a szóbeli vizsgára bocsátást. Az írásbeli vizsgát nem kell megismételni.

**14.** Amennyiben a vizsgázó a vizsgán önhibáján kívüli váratlan és elháríthatatlan okból (baleset, betegség stb.) nem tudott megjelenni, az akadály megszűnésétől számított 8 napon belül igazolási kérelmet terjeszthet elő, mellyel egyidejűleg a kérelemben hivatkozott körülmény(ek) fennállását és az önhiba hiányát igazolni kell. Betegség esetén az önhiba hiányát a vizsga napját magában foglaló táppénzes állomány, kórházi kezelés alapozhatja meg. A kérelem benyújtásának az elmulasztott vizsgaidőpontot követő 30 nap elteltével nincs helye. E határidő elmulasztása miatt igazolással élni nem lehet. Az igazolási kérelmet a bizottság bírálja el a kérelem előterjesztésétől számított 30 napon belül. A bizottság döntésével szemben jogorvoslatnak helye nincs. Az igazolási kérelemnek helyt adó döntés esetén a vizsgázó a vizsgadíj ismételt megfizetése nélkül kérelmezheti az elmulasztott vizsga megismétlését. ~~A vizsgadíj ismételt megfizetése nélkül kérelmezheti a vizsga megismétlését az, aki betegség, elháríthatatlan külső ok miatt nem tudott a vizsgán megjelenni. Az erről szóló igazolást a vizsgát követő 5 munkanapon belül a bizottságnak címezve a Kamara főtitkári hivatalánál kell benyújtani.~~

**15.** A szóbeli vizsgát a sikeres írásbeli vizsga hónapjának utolsó napjától számított 12 hónapon belül meg kell kezdeni, ellenkező esetben a szóbeli vizsga csak az írásbeli vizsgarész megismétlésével teljesíthető.

**16.** Sikertelen szóbeli vizsga esetén az írásbeli részt meg kell ismételni.

**17.** A szakmai minősítő vizsga az első sikertelen vizsgát követően legfeljebb három alkalommal ismételhető meg. Az ismétlés lehetősége a szakmai minősítő vizsga két része vonatkozásában együttesen értendő.A szakmai minősítő vizsga eredményével kapcsolatban jogorvoslatnak helye nincs. A harmadik sikertelen ismétlő vizsgát követően 3 év elteltével lehet újra vizsgára jelentkezni.

**IV. fejezet**

**A vizsgabizottság**

**18.** A vizsgabizottság 2 tagból álló testület. Az egyes szakmai minősítő vizsgák vonatkozásában vizsgabizottság elnöki feladatokra a bizottság csak olyan személyt kérhet fel, aki a kamara tagja és szerepel az okleveles könyvvizsgálói képzés vizsgaelnöki névjegyzékében. A vizsgabizottság vizsgáztató tagi feladataira a bizottság csak az adott szakmai minősítő vizsga vizsgáztatói névjegyzékében szereplő kamarai tagot kérhet fel. A „szakmai minősítő vizsga vizsgáztató”-i névjegyzékére a bizottság pályázatot ír ki és azokat elbírálja. IFRS minősítő vizsga esetén a vizsgabizottság vizsgáztató tagi feladataira a „szakmai minősítő vizsga vizsgáztató” névjegyzék helyett az okleveles könyvvizsgálói képzés „számvitel nemzetközi szabályozása” moduljához kapcsolódó vizsgáztatói névjegyzékben szereplő személy is felkérhető. ~~Az egyes szakmai minősítő vizsgák vonatkozásában vizsgabizottság elnöki és vizsgáztató tagi feladatokra a bizottság csak olyan személyt kérhet fel, aki a kamara tagja és az okleveles könyvvizsgálói képzés „szakmai minősítő vizsga vizsgáztató”-i névjegyzékében szerepel. IFRS minősítés esetén „szakmai minősítő vizsga vizsgáztató” névjegyzék helyett a „számvitel nemzetközi szabályozása” névjegyzékben szereplő személy is felkérhető.~~ Továbbá a vizsgabizottság legalább egy tagjának rendelkezni kell a vonatkozó (vizsga tárgyát képező) minősítéssel.

**19.** A vizsgabizottság munkáját az elnök irányítja. Az elnök feladata a szóbeli vizsga szabályos megtartásának, zavartalan, tárgyilagos, a vizsgázót segítő nyugodt légkörének biztosítása, valamint az írásbeli vizsga eredményének a szóbeli vizsga időpontja előtti – jelen szabályzat 38. pontjában meghatározott – felülvizsgálata.

**20.** A szóbeli vizsgán a kérdezés joga elsődlegesen a vizsgáztatót illeti meg.

**21**. A vizsgabizottság tagjai az írásbeli és a szóbeli vizsgát külön-külön értékelik. Eltérő vélemény esetén az elnök szavazata dönt.

**22**. A vizsgabizottságot az eredmény kihirdetéséig – az írásbeli vizsga~~dolgozatok~~ eredménye közlésének kivételével – titoktartási kötelezettség terheli.

**V. fejezet**

**Az írásbeli vizsga szabályai**

**23**. A Kamara főtitkári hivatalának feladata gondoskodni a vizsgák lebonyolításának zavartalanságáról, tisztaságáról, beleértve a felügyelők kijelölését is.

**24.** Az írásbeli vizsga időtartama az IFRS és a költségvetési minősítő vizsga esetén 180 perc, míg a többi minősítés esetén 60 perc. Az írásbeli vizsga lebonyolítására a bizottság döntésétől függően számítógépes technika alkalmazásával is sor kerülhet (a továbbiakban: elektronikus vizsga).

**25.** Az írásbeli vizsga az ismeretek alkalmazását kéri számon, amely során az IFRS ~~és a költségvetési~~ minősítő vizsga esetén ~~három~~ egy vagy több kidolgozandó feladatból álló dolgozatot kell megoldani, míg a többi vizsga esetén ~~30 kérdésből álló~~ feleletválasztós tesztet kell megoldani (a dolgozat és a feladatválasztós teszt a továbbiakban együttesen: írásbeli vizsgadolgozat, vizsgadolgozat). A megoldás során nem programozható zsebszámológépet lehet használni.

**26**. Az írásbeli vizsgadolgozatot az egyes minősítésekhez kapcsolódó követelményeket tartalmazó – a jelen szabályzat 3. pontja szerinti – mellékletekben meghatározottak alapján kell összeállítani. Az írásbeli dolgozatnak feladatonként tartalmaznia kell a jó megoldással maximálisan elérhető pontszámokat.

**27**. Az írásbeli vizsgadolgozat összeállításával a bizottság csak olyan személyt bízhat meg, aki rendelkezik a vizsga tárgyát képező minősítéssel.

**28**. Az írásbeli feladatok megoldása során a vizsgázónak a feltett kérdésekre áttekinthető formában, a számszerűsíthető esetekben tartalmilag és számszakilag pontosan, a szöveges válaszoknál lényegre törően kell választ adnia.

**29**. Az elektronikus vizsga kivételével az írásbeli feladatokat az objektív értékelés érdekében a helyszínen kiosztott, hitelesített papíron, golyóstollal kell megoldani.

**30**. Az írásbeli vizsgán használható segédletekről a vizsgázókat előre tájékoztatni kell. A tájékoztatási kötelezettségnek a bizottság döntése alapján a Kamara főtitkári hivatala a Kamara honlapján tájékoztató közzétételével tesz eleget.

**31**. Az írásbeli vizsga szabályainak megsértése esetén az elkövető írásbeli vizsgáját a felügyelők felfüggesztik és ezt a tényt a szabályok megsértését elkövető vizsgázó dolgozatán írásban is rögzítik. Felfüggesztés esetén az írásbeli vizsga eredménytelennek minősül.

**32**.Az írásbeli dolgozatok javítását, értékelését a kijelölt vizsgabizottsági tag végzi a megoldási útmutató alapján. A vizsgáztatónak jogában áll a megoldási útmutatóban nem szereplő, de egyébként logikailag helyes megoldást is elfogadni.

**33**.A vizsgafeladatnál ~~borítólapon~~ fel kell tüntetni a feladatmegoldásra maximálisan adható, illetve az elért pontok számát.

**34**. A feladatonként elért pontszámok összeadása alapján a vizsgáztató minősíti az írásbeli teljesítményt. Az írásbeli vizsga akkor sikeres, ha a vizsgázó eléri a megszerezhető pontok legalább 60%-át.

**VI. fejezet**

**A vizsgadolgozat megtekintésének szabályai**

**35**.

a)Aki a jelen szabályzat alapján szóbeli vizsgát is köteles tenni, és az írásbeli vizsgát sikertelenül teljesítette, szóbeli vizsgát nem tehet, de a szóbeli vizsga időpontja előtt lehetősége van a vizsgadolgozata értékelését megtekinteni. Az írásbeli vizsga eredményét a vizsgadolgozat megtekintésére kijelölt időpont előtt legalább öt munkanappal kell a vizsgázó számára elérhetővé tenni. Elektronikus vizsga esetén az írásbeli vizsga napján van lehetőség a vizsgadolgozat javításának megtekintésére.

b) Aki a jelen szabályzat szerint szóbeli vizsgát nem köteles tenni, és az írásbeli vizsgát sikertelenül teljesítette a Kamara főtitkári hivatala által biztosított időpontban és helyen lehetősége van a vizsgadolgozata értékelésének megtekintésére. Ebben az esetben az írásbeli vizsga eredményét a vizsgadolgozat megtekintésére kijelölt időpont előtt legalább öt munkanappal kell a vizsgázó számára elérhetővé tenni.

**36**. A sikertelen vizsgát teljesítők:

1. A vizsgadolgozat javítását és értékelését áttanulmányozhatják és a javítással, illetve az értékeléssel szemben szóbeli észrevételeket tehetnek. A jelen szabályzat 35.b pontjában szereplő esetben az észrevételeket öt munkanapon belül írásban kell megtenni és a Kamara főtitkári hivatalnak benyújtani. Elektronikus vizsga esetén az észrevételeket az írásbeli vizsga napján lehet megtenni.
2. Ha a vizsgabizottság az észrevételeket elfogadja, akkor az értékelést és a minősítést megváltoztathatja (a legalább 60 %-os teljesítmény elérése esetén a vizsgázó szóbeli vizsgajogosultságát elismeri és a vizsgázó azonnal vizsgára bocsátható, vagy vizsgadíj ismételt megfizetése nélkül kérelmezheti a szóbeli vizsga letételének engedélyezését későbbi időpontra, vagy a következő vizsgaidőpontra; a jelen szabályzat 2. b-e) és g) pontja szerinti minősítések esetén intézkedik a vizsga elismeréséről), az elfogadott észrevételeket – az okok feltüntetésével – az írásbeli vizsgadolgozat borítólapján, elektronikus vizsga esetén jegyzőkönyvben rögzíti.
3. Ha a vizsgabizottság az észrevételeket nem fogadja el, az el nem fogadott észrevételeket és az elutasítás indokait a dolgozat borítólapján – elektronikus vizsga esetén jegyzőkönyvben –

 kell rögzíteni.

**VII. fejezet**

**Szóbeli vizsga**

**37**. Szóbeli vizsgát az tehet, aki a jelen szabályzat 15. pontjában meghatározott időn belül sikeres írásbeli vizsgát tett. A vizsgázót legkésőbb a szóbeli vizsgaidőpontot megelőző 5. munkanapig tájékoztatni kell az írásbeli vizsgaeredményről.

**38.**A vizsgabizottság a szóbeli vizsga megkezdése előtt megbeszélést tart, amelyen véglegesíti az írásbeli vizsgadolgozatok eredményét.

**39**. Szóbeli vizsgán a vizsga céljára szolgáló helyiségben legfeljebb 4 vizsgázó tartózkodhat.

**40**. A vizsgázók részére a felkészüléshez legalább 20 perc felkészülési időt kell biztosítani.

**41**. A vizsgázók a szóbeli tételek kihúzását követően a vizsgatermet a szóbeli vizsga letételéig engedély nélkül nem hagyhatják el. E szabályok megszegése – az írásbeli vizsgadolgozat eredményétől függetlenül – sikertelen vizsgát von maga után.

**42**. A szóbeli vizsgára vizsgázónként 20-30 perc időtartamot kell biztosítani.

**43**. A szóbeli vizsga tételeit az egyes minősítésekhez kapcsolódó követelmények alapján kell összeállítani, és azt az adott évi vizsgák időpontjainak kihirdetésével egyidejűleg a kamara honlapján közzé kell tenni. A szóbeli vizsga tételeit a bizottság állíttatja össze, illetve hagyja jóvá.

**44**. A szóbeli vizsgán a vizsgázó által készített vázlatot a vizsgadokumentációhoz kell csatolni, a vizsgázó által fel nem használt vizsgalapokat pedig a vizsga befejezésekor össze kell gyűjteni.

**45**. A szóbeli vizsga befejezése után a vizsgabizottság értékeli a szóbeli vizsgát, és az írásbeli dolgozatot is figyelembe véve minősíti a vizsgázó teljesítményét. Véleményeltérés esetén a vizsgabizottság elnökének véleménye dönt.

**46**. A szóbeli vizsga akkor sikeres, ha azt a vizsgabizottság sikeresnek minősíti. A vizsga eredményét a vizsgabizottság elnöke rögzíti a vizsgajegyzőkönyvben ~~felvezeti az osztályozó ívre~~.

**47**. A vizsga befejezéseként a vizsgajegyzőkönyvet ~~az osztályozó ívet~~ a vizsgabizottság elnöke és tagja aláírják, és az eredményt kihirdetik, továbbá a vizsgadokumentumokat a Kamara főtitkári hivatalának átadják.

**IX. fejezet**

**Záró és átmeneti rendelkezések**

**48.** Jelen szabályzat a könyvvizsgálói közfelügyeleti feladatokat ellátó szervezet (Közfelügyeleti Hatóság) jóváhagyását követő napon lép hatályba, mellyel egyidejűleg a 2013. április 13-án jóváhagyott és 2013. április 15-én hatályba lépett szakmai minősítő vizsgaszabályzat és mellékletei hatályukat vesztik. A Kamara 2018. november 23-i elnökségi ülésén jóváhagyott módosítások a Közfelügyeleti Hatóság jóváhagyását követő napon lépnek hatályba.

**49.** Az IFRS minősítéshez kapcsolódó szakmai minősítő vizsga letételének kötelezettsége alól kérelem alapján a bizottság felmentést adhat, ha a kamarai tag könyvvizsgáló az okleveles könyvvizsgálói képzés keretében a számvitel nemzetközi szabályozása részmodul vonatkozásában minimum 80 órás képzésben részesült és ezt követően sikeres vizsgát tett, vagy az adott modulból felmentéssel rendelkezik. Továbbá a bizottság felmentést adhat az ACCA (Association of Chartered ~~and~~ Certified Accountants) ~~végzettségű~~ tagsággal (ACCA, FCCA) rendelkező jelöltek részére. A bizottság ezen esetekben is köteles igazolás kiállítására.

**50.** ~~A jelen szabályzat 2. a)-e) és g) pontja szerinti minősítések megszerzéséhez szükséges szakmai minősítő vizsga tartalmi követelményeit jelen szabályzat 1-5. és 7. számú melléklete tartalmazza. A költségvetési szakmai minősítő vizsga tartalmi követelményeit a jelen szabályzat 3. pontjában foglaltaknak megfelelően legkésőbb 2016. március 31. napjáig kell meghatározni
(6. számú melléklet).~~

1. **számú melléklet**: Az IFRS szakmai minősítő vizsga tartalmi követelményei
2. **számú melléklet:** Pénzügyi intézményi szakmai minősítő vizsga tartalmi követelményei
3. **számú melléklet:** Befektetési vállalkozási szakmai minősítő vizsga tartalmi követelményei
4. **számú melléklet:** Pénztári minősítő vizsga tartalmi követelményei
5. **számú melléklet:** Biztosítói minősítő vizsga tartalmi követelményei
6. **számú melléklet:** A költségvetési szakmai minősítő vizsga tartalmi követelményei
7. **számú melléklet:** Kibocsátói minősítő vizsga tartalmi követelményei